b'\n_START_ARTICLE_\nKre\xc5\xa1imir Bla\xc5\xbeevi\xc4\x87\n_START_SECTION_\n\xc5\xbdivotopis\n_START_PARAGRAPH_\nPoznat i kao "hrvatski Elvis Costello", Bla\xc5\xbeevi\xc4\x87 je ro\xc4\x91en 1958. godine u Slavonskom Brodu gdje je zavr\xc5\xa1io realnu gimnaziju i osnovnu glazbenu \xc5\xa1kolu za violinu i gitaru. Na Filozofskom fakultetu u Zagrebu diplomirao je etnologiju i komparativnu knji\xc5\xbeevnost. Radio je sve \xc5\xa1to se u glazbi mo\xc5\xbee raditi. Od 1982. intenzivno se bavi glazbom kada je osnovao vlastitu grupu Animatori te u njoj bio skladatelj, tekstopisac, pjeva\xc4\x8d i gitarist._NEWLINE_2001. godine zajedno s Brankom Bogunovi\xc4\x87em Pifom snimio je album Julija je bacila svoj krevet kroz prozor._NEWLINE_1989. godine bio je glazbeni urednik i organizator programa u Glazbenom klubu Kulu\xc5\xa1i\xc4\x87, te glazbeni producent. 1991. godine radio je kao urednik publishinga u Croatia Recordsu._NEWLINE_Objavio je zbirku poezije I jedne i druge i knjigu pripovijedaka Sam u koloni. Pisao je glazbene kritike u \xc4\x8dasopisima Vijenac, Kana i Cantus. Bio je \xc4\x8dlan Hrvatskog dru\xc5\xa1tva skladatelja, Hrvatske glazbene unije, \xc4\x8diji je jedan od osniva\xc4\x8da, a njegova kratka biografija nalazi se i u izdanju Sveu\xc4\x8dili\xc5\xa1ta Cambridge Who is Who in Popular Music. Autor je prve doma\xc4\x87e rock autobiografije, naziva "Ostat \xc4\x87u mlad".'